TV-gids Dinsdag 13 Januarie 2015
JY LEES NOU TV-gids Dinsdag 13 Januarie 2015
17:30 Thomas (kykNET): Net toe dit lyk asof Johan Vladimir eindelik agter tralies gaan kry, gebeur iets onverwags. Hannes besluit hy wil by ’n tromkring aansluit, maar Dewie het ander planne vir hom.
18:30 Villa Rosa (kykNET): Sonja soek hard na werk, maar nie met groot sukses nie. Eben probeer Marius oortuig om haar in diens te neem. Vicky is gefrustreer omdat sy net nie tot ’n afsydige Stef kan deurdring nie. Paul kry slegte nuus en dit plaas nog druk op sy verhouding met Carina. Nico begin werk by die Villa en maak seker Stef kry hom nie te sien nie.
18:30 7de Laan (SABC2): Vince skeep sy werk af – sy gedagtes is duidelik elders. Errol is baie teleurgesteld omdat Petro net vriende wil wees.
19:30 Binnelanders (kykNET): Mnr. Rossouw raai Zieg aan om Adler te gaan spreek, en Ivanka probeer Okkie moed inpraat oor Ilse en die rekening. ’n Permanenter einde aan ’n verhouding is op hande, en ’n tref-en-trap-slagoffer word na ongevalle gebring. Die Ferreiras sit in sak en as, en woede is nie iets wat lank hou nie.
20:00 Reis na Gister (kykNET): Ons reis saam met die akteur Christo Davids na Simonstad waar hy in ’n familie van akteurs grootgeword het. Hoe dan anders dat die toneelspeelgogga hom reeds as jong seuntjie gebyt het?
20:30 Vlug na Egipte (kykNET) NUWE REEKS: Die Haasbroeke weet nie wat om te doen met Rooikappie se geskenk nie. Kortjas en Cyril gee die Inkommers ’n oorsig van die Karoliete, terwyl Sanna by Tony wil weet of sy seggenskap het oor Meester se huis. Leah maak vinnig vriende, maar een van hulle jaag haar met die intrapslag skrik op die lyf. ’n Geweerskoot lei tot ’n ontmoeting tussen Charles en Abdoel. Giel se aanbod is te goed om waar te wees, en Lena se verlede spook by haar.
22:30 Saving Mr. Banks (M-Net): Die Oscar-bekroonde Tom Hanks vertolk die rol van die legendariese Walt Disney wat ’n skrywer probeer oorreed om ’n storieboek in ’n draaiboek te omskep.